Η επαγγελματική ανάπτυξη των εκπαιδευτικών της αγγλικής γλώσσας στο σύγχρονο πολυπολιτισμικό περιβάλλον
Authors: Κοταδάκη Μαριάνθη 
Published: September 2021

Η διαρκής ροή των εξελίξεων στο κοινωνικοπολιτισμικό, τεχνολογικό, επιστημονικό και εκπαιδευτικό πεδίο επηρεάζει το έργο των εκπαιδευτικών της Αγγλικής γλώσσας σήμερα. Η εξέλιξη της διδασκαλίας της Αγγλικής ως μέσου παγκόσμιας επικοινωνίας, η πολυπολιτισμικότητα του σχολικού περιβάλλοντος και η τεχνολογική διείσδυση στη διδακτική πράξη καθιστούν αναγκαία την ανανέωση της επαγγελματικής ταυτότητας των εκπαιδευτικών. Στο πλαίσιο των διαρκώς αναδυόμενων και συχνά μη προβλέψιμων αναγκών, η επαγγελματική ανάπτυξη κρίνεται καθοριστική για την αποτελεσματική εξέλιξη του διδακτικού έργου και τη συνολική βελτίωση της εκπαιδευτικής διαδικασίας. Ως έννοια, διαφοροποιείται από την επιμόρφωση, την «θεραπευτική» διαχείριση άμεσων αναγκών και αφορά στην διαρκή, συστηματική, μεθοδολογικά σύγχρονη και ευέλικτη ενδυνάμωση του παιδαγωγικού προφίλ των εκπαιδευτικών. Η παρούσα μελέτη διερευνά τις αντιλήψεις των εκπαιδευτικών της Αγγλικής γλώσσας σχετικά με το βαθμό παιδαγωγικής και διαπολιτισμικής επάρκειας / ικανότητας που διαθέτουν, ώστε να αντιμετωπίζουν με επάρκεια τις ανάγκες του έργου τους. Στο πλαίσιο αυτό, οι εκπαιδευτικοί αποτιμούν τις παραδοσιακές και σύγχρονες τεχνολογικά διαμεσολαβημένες επιμορφωτικές διαδικασίες, ενδοσκοπούν στα οφέλη των δεύτερων και συζητούν τις δυνατότητες σύνδεσης των Νέων Τεχνολογιών με την επιμορφωτική διαδικασία. Η διατριβή δομείται σε ένα μεικτό μεθοδολογικό σχήμα, το οποίο συνδυάζει την ποσοτική έρευνα μέσω ερωτηματολογίου σε εκατόν πενήντα εκπαιδευτικούς Αγγλικής γλώσσας των Περιφερειακών ενοτήτων Ηλείας και Αχαΐας και την ποιοτική έρευνα μέσω ημιδομημένης συνέντευξης σε πέντε εκπαιδευτικούς Αγγλικής γλώσσας της Περιφερειακής Ενότητας Ηλείας. Τα συμπεράσματα που εξάγονται είναι ότι η αίσθηση της παιδαγωγικής και διαπολιτισμικής επάρκειας ή ικανότητας φαίνεται να διαφοροποιείται μεταξύ εκπαιδευτικών λόγω των αδυναμιών των προπτυχιακών σπουδών και της επιμορφωτικής τους εμπειρίας. Βιώνοντας την σχολική πολυπολιτισμικότητα, οι εκπαιδευτικοί φαίνεται ότι αναπτύσσουν επίγνωση των αναγκών που εκείνη πυροδοτεί καθώς και την ικανότητα να προσδιορίζουν τα χαρακτηριστικά των αποτελεσματικών και μη για εκείνους επιμορφωτικών διαδικασιών. Οι εκπαιδευτικοί θεωρούν ότι οι Νέες Τεχνολογίες εμπεριέχουν εκπαιδευτική δυναμική τόσο για τη διεξαγωγή του διδακτικού τους έργου στο πολυπολιτισμικό μαθητικό κοινό τους, όσο και για την επαγγελματική τους ανάπτυξη. Για το λόγο αυτό, σχεδιάζουν αποδοτικές μαθησιακές εμπειρίες αξιοποιώντας με παιδαγωγικές αρχές τις Νέες Τεχνολογίες, ενώ οι ίδιοι επιδιώκουν σύγχρονες, τεχνολογικά διαμεσολαβημένες μορφές επιμόρφωσης. Αν οι επιμορφωτικές διαδικασίες αξιοποιούν τις Νέες Τεχνολογίες, η μεθοδολογική προσέγγιση στη διδασκαλία της Αγγλικής γλώσσας αναθεωρείται, αποστασιοποιείται από ακατάλληλες πρακτικές και εμπλουτίζεται με σύγχρονες δεξιότητες και στάσεις. Στην πολυπολιτισμική τάξη, οι Νέες Τεχνολογίες συμβάλλουν ώστε να αναπτυχθούν αντιλήψεις και στάσεις αποδοχής και σεβασμού της πολιτισμικής ετερότητας, ετοιμότητα να αντιμετωπίζουν οι εκπαιδευτικοί τις προκλήσεις της και ικανότητα να ανακαλύπτουν και να εφαρμόζουν τρόπους για να αξιοποιούν τη δυναμική της.